Sklep X Ips 565/2007
Datum: 2007-10-04T02:00:00.000+02:00
ecli: ECLI:SI:VSRS:2007:X.IPS.565.2007
opravilna_stevilka_ii_stopnje: Sodba UPRS U 1229/2005
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: dovoljenost revizije - postulacijska sposobnost - pravniški državni izpit

## Jedro

Revizija ni dovoljena, če jo revident vloži sam in ne izkaže, da ima opravljen pravniški državni izpit.

## Izrek

Revizija se zavrže.

## Obrazložitev

Z izpodbijano sodbo je sodišče prve stopnje na podlagi 2. odstavka 71. člena Zakona o upravnem sporu (ZUS-1, Uradni list RS, št. 105/2006) zavrnilo tožnikovo tožbo zoper odločbo tožene stranke z dne 5. 5. 2005. S to odločbo je tožena stranka zavrnila tožnikovo pritožbo zoper odločbo Davčne uprave Republike Slovenije, Davčnega urada Kranj, z dne 1. 8. 2002, s katero je bilo tožniku naloženo plačilo prispevkov za socialno varnost. Zoper pravnomočno sodbo je tožnik osebno in pravočasno vložil revizijo. Ker je revizijo vložil sam in ob vložitvi revizije ni predložil dokazila o tem, da so za vložitev revizije izpolnjeni pogoji po določbi 2. odstavka 22. člena ZUS-1, ga je sodišče pozvalo, da v roku 15 dni predloži dokazilo o opravljenem državnem izpitu ter ga opozorilo na posledice, če revizije v tem roku ne bo dopolnil. Revident je v zvezi z navedenim pozivom dne 25. 9. 2007 sodišču poslal vlogo, iz katere izhaja, da nima opravljenega pravniškega državnega izpita in da nima sredstev za plačilo odvetnika.

Revizija ni dovoljena.

Revizija je izredno pravno sredstvo, za katero ZUS-1 in Zakon o pravdnem postopku (ZPP-UPB3, Uradni list RS, št. 73/2007), ki se na podlagi 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1, predpisujeta pogoje kdaj, kako ter kdo sme to izredno pravno sredstvo vložiti. Po določbi 86. člena ZPP smejo stranke opravljati pravdna dejanja osebno ali po pooblaščencu (1. odstavek 86. člena), pri čemer stranka ali njen zakoniti zastopnik lahko vloži revizijo le, če ima opravljen pravniški državni izpit (4. odstavek 86. člena).

Ker je revident vložil revizijo sam in ni izkazal, da ima opravljen pravniški državni izpit, revizija ni dovoljena (2. odstavek 374. člena ZPP). Zato je revizijsko sodišče nedovoljeno revizijo zavrglo na podlagi 89. člena ZUS-1.